ปลัดกระทรวงแรงงาน เผย บอร์ดค่าจ้างเตรียมพิจารณาสรุปการปรับอัตราค่าจ้างขั้นต่ำปี 2562 ทั้ง 77 จังหวัด ภายในเดือน มีนาคม นี้
นายจรินทร์ จักกะพาก ปลัดกระทรวงแรงงาน ในฐานะประธานคณะกรรมการค่าจ้าง กล่าวถึงความคืบหน้าการปรับค่าจ้างขั้นต่ำประจำปี 2562 ว่า อนุกรรมการค่าจ้างขั้นต่ำจังหวัดสรุปตัวเลขแล้ว มีการเสนอปรับขึ้นบ้าง แต่ไม่มาก และขณะนี้อยู่ระหว่างคณะอนุกรรมการวิชาการและกลั่นกรองพิจารณาก่อนส่งตัวเลขที่เหมาะสมเสนอให้คณะกรรมการค่าจ้างหรือบอร์ดค่าจ้างสรุปตัวเลข ภายในเดือนมีนาคม นี้         ส่วนกรณีที่ผู้นำแรงงานเรียกร้องให้ปรับขึ้นในอัตราเดียวกันทั่วประเทศ จำนวน 360 บาท นั้น จะต้องดูข้อเท็จจริง โดยมีปัจจัยการพิจารณาจากหลายองค์ประกอบ เช่น ข้อเท็จจริงเกี่ยวกับอัตราค่าจ้าง ที่ลูกจ้างได้รับในปัจจุบัน ดัชนีชี้วัดค่าครองชีพ อัตราค่าเฉลี่ยเงินเฟ้อ มาตรฐานค่าเฉลี่ยค่าครองชีพ ต้นทุนการผลิตราคาสินค้าและบริการ ความสามารถในการประกอบธุรกิจ ผลิตภัณฑ์มวลรวมของประเทศ และปัจจัยทางเศรษฐกิจ เพื่อให้เกิดความรอบคอบและเป็นธรรมกับทุกฝ่าย        ด้าน นายพนัส ไทยล้วน ประธานสภาองค์การลูกจ้างแรงงานแห่งประเทศไทย ในฐานะอนุกรรมการวิชาการและกลั่นกรองค่าจ้าง กล่าวว่า ขั้นตอนการพิจารณาตัวเลขของอนุกรรมการฯ ที่แต่ละจังหวัดเสนอมาได้ข้อสรุปเรียบร้อยแล้วโดยตัวเลขค่าจ้างมีการเสนอให้ปรับขึ้นทุกจังหวัด ในอัตรา 2-10 บาท โดยมี 49 จังหวัด ไม่มีการเสนอตัวเลขใหม่เข้ามา ทั้งที่การคำนวณตามสูตรแล้ว อนุกรรมการวิชาการและกลั่นกรองจึงได้พิจารณาให้ปรับขึ้น 2 บาทเท่ากัน ซึ่งขณะนี้อยู่ระหว่างรอเสนอให้บอร์ดค่าจ้างที่มีปลัดกระทรวงแรงงานเป็นประธาน ประชุมพิจารณาสรุปตัวเลข ส่วนบอร์ดค่าจ้างชุดใหญ่จะมีมติตามที่เสนอหรือไม่ยังต้องรอมติที่ประชุมในระบบไตรภาคีที่มาจาก3 ฝ่าย ทั้งตัวแทนฝ่ายนายจ้าง ลูกจ้าง และรัฐบาล